Нидерланд революциясы (1566–1609)
Нидерланд революциясы (1566–1609) – Испан үстөмдүгүн толук жоюуга багытталган жана кальвинизмдин туусу алдында өткөн Нидерланддагы революция . 15–16-кылымда католик чиркөөсүнө таянган испан абсолютизми Нидерланддын экономикасынын жана мадабиятынын өнүгүшүнө кедерги болгон. Вильгельм Оранский башында турган оппозициялык топ испандык режимге каршы чыккан. 1566-жылы католик чиркөөсүнө каршы турган элдик көтөрүлүш (5500дөй чиркөө жана монастырь талкаланган), 1572-жылы жазында өлкөнүн түндүгүндө, 1576-жылы өлкөнүн түштүгүндөгү көтөрүлүштөр, 1579-жылы Утрех униясынын түзүлүшү Нидерланд революциясынын урунттуу учурлары болгон. Революция өлкөнүн түндүгүндө гана жеңип, түштүгү 1585-жылга чейин испан бийлигинде калган. Нидерланд революциясы испан абсолютизмине сокку уруп, Европадагы революцияларга жол ачкан. Анын натыйжасында испан үстөмдүгү кулатылып, Түндүк Нидерландда Европадагы биринчи республикасы негизделген. 
Тарых

Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7